b'\n_START_ARTICLE_\n1. Balkankrig\n_START_PARAGRAPH_\n1. Balkankrig startede den 8. oktober 1912, da de serbiske, bulgarske og gr\xc3\xa6ske h\xc3\xa6re angreb det Osmanniske Rige. Efter tre dages kampe ved byen Kumanovo (28. til 31. oktober 1912) overtog den serbiske h\xc3\xa6r byen Skopje uden kamp og fortsatte med sejre andre steder. De st\xc3\xb8rste slag mod tyrkerne var ved Babuna, derefter ved Bakarno Gumno og igennem Kosovo. Den serbiske h\xc3\xa6r spredte sig til den adriatiske kyst. I l\xc3\xb8bet af oktober okkuperede de det vestlige Makedonien og Albanien. Den bulgarske h\xc3\xa6r okkuperede \xc3\x98stmakedonien til floden Mesta og kysten af det \xc3\xa6g\xc3\xa6iske Hav \xc3\xb8st for det nuv\xc3\xa6rende Thessaloniki i Gr\xc3\xa6kenland. Den gr\xc3\xa6ske h\xc3\xa6r befriede Epir og \xc3\xb8en Kreta og okkuperede derefter det \xc3\xa6g\xc3\xa6iske Makedonien.\n_START_SECTION_\nBaggrund\n_START_PARAGRAPH_\nDen 1. Balkankrig fremkaldtes ved forviklinger i Makedonien. Bulgarien og Serbien sluttede i maj 1912 et forbund, som senere blev tiltr\xc3\xa5dt af Gr\xc3\xa6kenland og Montenegro med det f\xc3\xa6lles form\xc3\xa5l at g\xc3\xb8re en ende p\xc3\xa5 det tyrkiske overherred\xc3\xb8mme i Europa, idet hver af Balkanstaterne dog havde sit s\xc3\xa6rlige form\xc3\xa5l. Bulgarien ville se at n\xc3\xa5 Konstantinopel efter at have sl\xc3\xa5et den tyrkiske hovedh\xc3\xa6r i Thrakien, men tillige vinde Saloniki. Serbien efterstr\xc3\xa6bte det meste af Makedonien og Saloniki. Gr\xc3\xa6kenland ville l\xc3\xa6gge beslag p\xc3\xa5 det sydlige Makedonien og Saloniki samt Epirus. Montenegro efterstr\xc3\xa6bte Novibazar og Skutari. Albaniens fremtid var det ikke muligt at bestemme._NEWLINE_Som f\xc3\xb8lge af disse s\xc3\xa6rlige form\xc3\xa5l var en direkte samvirken imellem de fire Balkanstater p\xc3\xa5 forh\xc3\xa5nd udelukket, og da Tyrkiet ligeledes splittede sine kr\xc3\xa6fter for at mods\xc3\xa6tte sig de fire forskellige angreb, det blev udsat for, f\xc3\xb8rtes krigen p\xc3\xa5 fire adskilte Krigsskuepladser.\n_START_SECTION_\nMontenegro\n_START_PARAGRAPH_\nDen 8. oktober 1912 erkl\xc3\xa6rede Montenegro Tyrkiet krig, og allerede dagen efter satte dets mobiliserede stridskr\xc3\xa6fter under befaling af kong Nikola og leddelte i 3 grupper sig i bev\xc3\xa6gelse: Sydgruppen, der bestod af omkring 7.000 mand under general Gjurovic drog fra Virpazar mod Skutari, Midtgruppen, der bestod af omkring 12.000 mand under kronprins Danilo drog fra Podgoritza mod Skutari, nord om s\xc3\xb8en og erobrede den 14. oktober Tuzzi, hvor 7.000 gev\xc3\xa6rer, 8 maskingev\xc3\xa6rer og flere kanoner blev krigsbytte. Nordgruppen, der bestod af henved 10.000 mand under general Vukotitsch drog mod Novibazar. Iberegnet 3.000 albanere r\xc3\xa5dede Montenegro over henved 40.000 mand, 104 7,5\xc2\xa0cm og 8,7\xc2\xa0cm\xe2\x80\x99s Krupp\xe2\x80\x99ske og endvidere 44 maskinkanoner. Mens de to f\xc3\xb8rste grupper standsedes af f\xc3\xa6stningen Skutari, der havde en omkreds af 25\xc2\xa0km, deri indbefattet det 400 m h\xc3\xb8je bjerg Tarabosch i syd, hvilken forsvaredes af 24. og en redif-(landev\xc3\xa6rns-)division samt albaneske frivillige med Hassan Pasha som kommandant, hvorfor en langvarig belejring m\xc3\xa5tte indledes, kunne den 3. allerede den 25. oktober erobre Sjenica i Novi Pazar og tilvejebringe en forbindelse med serberne.\n_START_SECTION_\nIndledende man\xc3\xb8vrer\n_START_PARAGRAPH_\nSerbernes hovedh\xc3\xa6r holdt sig til 20. oktober tilbage, hvorimod fl\xc3\xb8jene allerede gik frem 18. oktober. 2. arm\xc3\xa9 n\xc3\xa5ede uden synderlig modstand den 22. oktober Kratovo og 3. arm\xc3\xa9 Pristina-Giljane. Ibar-h\xc3\xa6ren besatte den 23. oktober Novibazar og dagen efter Sjenica. 1. arm\xc3\xa9 m\xc3\xb8dte st\xc3\xb8rre modstand, og dens t\xc3\xaate med omkring 30.000 mand blev samme dag angrebet af 35.000 tyrkere, som dog m\xc3\xa5tte g\xc3\xa5 tilbage. Den 24. oktober, da 1. arm\xc3\xa9 var sluttet op, besluttede kronprinsen at angribe Kumanovo, inden VI arm\xc3\xa9korps kunne gribe ind. Han indledede f\xc3\xa6gtningen ved en voldsom artilleriskydning og slog VIII arm\xc3\xa9korps fuldst\xc3\xa6ndig. Kl. 10 var Kumanovo erobret, og nu rettedes angrebet imod VI arm\xc3\xa9korps, der veg tilbage mod Kjopryly. Da nu ogs\xc3\xa5 2. og 3. arm\xc3\xa9 tr\xc3\xa6ngte frem, s\xc3\xa5 at VII arm\xc3\xa9korps den 26. fordreves fra Yskyb, kom tyrkerne i en vanskelig stilling og s\xc3\xb8gte i hast at koncentrere sig i linjen Prilep (V og VI arm\xc3\xa9korps), Krusevo (VII arm\xc3\xa9korps), hvor Ali-Riza Pasha modtog forst\xc3\xa6rkning fra Albanien og Makedonien. Hans m\xc3\xa5l var at forsvare Monastir. Serberne havde imidlertid ogs\xc3\xa5 opstillet flere tropper og mente, at 1. arm\xc3\xa9, der r\xc3\xa5dede over 85.000 mand, var tilstr\xc3\xa6kkelig til at bryde tyrkernes modstand. Da Kj\xc3\xb6pryly erobredes den 29. oktober af 2. arm\xc3\xa9, sendtes derfor den serbiske Timok-division og endnu en division med mere til Adrianopel for at deltage i denne f\xc3\xa6stnings belejring. 3. arm\xc3\xa9, der m\xc3\xa5tte afgive Morava-divisionen, skulle operere i Albanien og Gammel-Serbien, San Giovanni di Medua besattes den 17., Alesso den 18. (her toges 4.000 mand til fange), Durazzo den 29. november og Elbarsan den 1. december, mens general Zivkovitsch den 12. november n\xc3\xa5ede Djakova. _NEWLINE_Imidlertid fortsatte 1. arm\xc3\xa9 sin fremrykning mod Monastir i 3 kolonner, idet dog en brigade og st\xc3\xb8rste delen af rytteriet sendtes til Saloniki. De n\xc3\xa5ede den 15. november Dorijan uden modstand, men et herfra afsendt rytterregiment erfarede, at gr\xc3\xa6kerne allerede havde besat byen den 7. Fremrykningen gav anledning til flere kampe, s\xc3\xa5ledes ved Kicova natten mellem den 5. og den 6. november, hvor VII arm\xc3\xa9korps blev overrasket, og ved Prilep, som erobredes den 5. om aftenen. Men tyrkerne tog atter stilling 10\xc2\xa0km syd derfor, og da en heftig snestorm den 6. og 7. november tillige gjorde bjergvejene ufremkommelige, m\xc3\xa5tte angrebet p\xc3\xa5 Monastir uds\xc3\xa6ttes til den 13. november, hvilken frist tyrkerne benyttede til at forst\xc3\xa6rke den derv\xc3\xa6rende 30\xc2\xa0km lange stilling. De truedes dog tillige i ryggen af gr\xc3\xa6kerne, som kom fra Saloniki, s\xc3\xa5 at en division (18.) m\xc3\xa5tte afsendes derimod. Serberne angreb s\xc3\xa5vel i fronten som p\xc3\xa5 begge fl\xc3\xb8je, mens rytteriet sendtes til gr\xc3\xa6kerne og besatte Kenali. Der opn\xc3\xa5edes nogle fordele hin dag. Den 15. og 16. blev det tyrkiske centrum tvunget tilbage, og den 17. november fandt den afg\xc3\xb8rende kamp sted, hvor efter Monastir erobredes den 18. november. _NEWLINE_Fethi Pasha slog sig igennem til Resnja, men faldt den 20. november under en kamp ved Presba-s\xc3\xb8en. Zekki Pasha mistede ved Medzili hele sit artilleri, men slap med 18. division, forfulgt af gr\xc3\xa6kerne gennem Pisodeni-passet til Janina. Djavid Pasha blev med 1.000 mand og meget skyts taget til fange ved Monastir. Tyrkerne mistede desuden 7.000 mand, serberne 5.000 mand. At ikke hele den tyrkiske h\xc3\xa6r blev \xc3\xb8delagt, skyldtes, at 18. diyision standsede gr\xc3\xa6kerne. Serberne forblev i Monastir, hvor de to kronprinser m\xc3\xb8dtes. Den 4. december afsluttedes en v\xc3\xa5benstilstand med Tyrkiet, men Albanien erkl\xc3\xa6rede sig nu uafh\xc3\xa6ngig, st\xc3\xb8ttet af \xc3\x98strig (hvis konsul i Prisrend havde lidt overlast), hvilket ved sin delvise mobilisering indtog en truende holdning. De serbiske stridskr\xc3\xa6fter koncentrerede sig derfor omkring Yskyb, men holdt dog fortsat Alesso og Durazzo besatte.\n_START_SECTION_\nGr\xc3\xa6kenlands krigsman\xc3\xb8vrer\n_START_PARAGRAPH_\nVed krigens begyndelse var den gr\xc3\xa6ske h\xc3\xa6r, som i begyndelsen af 1912 havde f\xc3\xa5et en ny ordning, under omdannelse med den franske general Eydoux som r\xc3\xa5dgiver. Det opstillede en hovedh\xc3\xa6r under kronprins Konstantin med general Danglis som stabschef, med 4 linje- og 3 reserve-divisioner samt en rytter-division, i alt omkring 60.000 gev\xc3\xa6rer, 1.800 sabler, 176 kanoner, ved Trikola-Larissa med Saloniki og Monastir som m\xc3\xa5l, samt Arta-gruppen under general Zapundzakis med 8. division og frivillige fra Kreta, i alt omkring 10.000 mand og 16 kanoner for at erobre Epirus og Janina._NEWLINE_De tyrkiske stridskr\xc3\xa6fter, der kunne komme i betragtning som umiddelbare modstandere, bestod kun af 22. og 23. division, og 2 redif-divisioner under Hassan Tashin Pasha, i alt omkring 27.000 mand og 72 kanoner, men den 20. oktober m\xc3\xb8dte en redif-fivision fra Asien frem, s\xc3\xa5 at Essad Pasha nu kunne r\xc3\xa5de over omkring 16.000 mand i Epirus og Janina og Tashin Pasha over 20.000 mand sydvest for Saloniki. Yderligere kunne senere de i Strumnica opstillede 28.000 mand under Ali Radir Pasha komme i betragtning. At gr\xc3\xa6kerne h\xc3\xa6vdede herred\xc3\xb8mmet til s\xc3\xb8s, var for dem af stor betydning._NEWLINE_Den 18. oktober overskred den gr\xc3\xa6ske hovedh\xc3\xa6r i 3 kolonner gr\xc3\xa6nsen. Den ved Elassona opstillede tyrkiske avantgarde veg tilbage til Serfidsje, hvor Tashin Pasha ville optage kampen med omkring 18.000 mand. Han standsede ogs\xc3\xa5 gr\xc3\xa6kerne i 2 dage, men da han blev omg\xc3\xa5et i begge flanker, led han den 24. et betydeligt nederlag, og gr\xc3\xa6kerne udbredte sig der efter i slettelandet. Med 6 divisioner og rytteriet ilede de mod Saloniki, mens kun 1 1/2 division sendtes imod Vardar-h\xc3\xa6ren i nordvest. Den 2. november satte Tashin Pasha sig endnu en gang med 20.000 mand til modv\xc3\xa6rge ved Jenidse Vardar, men overfl\xc3\xb8jet til venstre m\xc3\xa5tte han dagen efter opgive sin stilling, s\xc3\xa5 at et gr\xc3\xa6sk rytterregiment den 7. november kunne holde sit indtog i Saloniki, fulgt af fodfolk dagen efter. Bulgarernes 7. division, som den 7. november over Seres havde n\xc3\xa5et Aivali, kom s\xc3\xa5ledes bagefter. _NEWLINE_Tashin Pasha, som var blevet forst\xc3\xa6rket med flygtninge fra Vardar-h\xc3\xa6ren og Struma-dalen, blev dog herved omsluttet, tilmed da gr\xc3\xa6kerne landsatte en styrke i Kassandra-bugten, og m\xc3\xa5tte den 9. november kapitulere med 25.000 mand. _NEWLINE_Kronprins Konstantin, som samme dag holdt sit indtog i den omstridte by, m\xc3\xa5tte dog snarest t\xc3\xa6nke p\xc3\xa5 at yde sin 1 1/2 division i nordvest underst\xc3\xb8ttelse, da disse tropper havde haft en vanskelig stilling lige over for en del af Vardar-h\xc3\xa6ren, som endog vandt flere fordele. 3 divisioner og rytterdivisionen sendtes frem imod vest i to kolonner og angreb tyrkerne den 16. og 17. november ved Vladova Komano. Disse ydede ny modstand den 20. og 21. november ved Florina, hvor efter den tyrkiske arrieregarde, som f\xc3\xb8r n\xc3\xa6vnt, blev oprevet ved Pisodeni og gr\xc3\xa6kerne vandt et stort bytte. Hermed var felttoget i Makedonien afsluttet, men Janinas erobring stod endnu tilbage. Af hensyn hertil tiltr\xc3\xa5dte Gr\xc3\xa6kenland ikke v\xc3\xa5benstilstanden. Arta-gruppen havde alt i oktober besat den sydlige del af Epirus og navnlig med underst\xc3\xb8ttelse af marinen erobret f\xc3\xa6stningen Prevesa, men Janina, med sin omkreds p\xc3\xa5 50\xc2\xa0km, deri indbefattet bjerget Bisani, der var bestykket med 50 kanoner, ydede sejg modstand, navnlig efter at en del af Vardar-h\xc3\xa6ren med Essad og Zekki Pasha havde bragt bes\xc3\xa6tningen op til over 30.000 mand med 120 kanoner. Kronprins Konstantin sendte derfor den 3. og senere endnu en division derhen, og omkring f\xc3\xa6stningen fandt mange heftige kampe sted, s\xc3\xa5vel i december som i januar. Den 23. januar overtog kronprinsen overbefalingen, han r\xc3\xa5dede da over 45.000 mand, 17 batterier og en del sv\xc3\xa6rt skyts. Efter et heftigt bombardement den 4. marts (15.000 skud) og heldige stormangreb, der vildledte tyrkerne, indledede Essad Pasha den 6. marts kapitulationsforhandlinger. Omkring 12.000 tyrkere blev krigsfanger, 7.000 l\xc3\xa5 p\xc3\xa5 lazarettet, og 14.000 br\xc3\xb8d ud, hvoraf rytteriet dog indfangede omkring 3.000. Gr\xc3\xa6kernes tab i dagene 4. og 5. marts var kun 500 mand. Essad Pasha undkom til Skutari.\n_START_SECTION_\nKampene om Skutari\n_START_PARAGRAPH_\nForan Skutari opererede tyrkerne ikke efter v\xc3\xa5benstilstanden, s\xc3\xa5 at montenegrinerne i december og januar m\xc3\xa5tte v\xc3\xa6rge sig. De udbad sig derfor underst\xc3\xb8ttelse af den serbiske Drina-division med sv\xc3\xa6rt skyts. Den anvendtes mod Tarabosch, men alle stormfors\xc3\xb8g her og mod bjerget Bardangolt i \xc3\xb8st den 7.-9. februar afsloges. Fra Saloniki afsendtes s\xc3\xa5 i marts en ny serbisk division til Skutari, hvor efter general Bojovitsch overtog befalingen over angrebstropperne og fra 15. marts besk\xc3\xb8d byen p\xc3\xa5 det voldsomste. Stormagterne havde imidlertid besluttet, at Skutari skulle forblive under Albanien, og fik en v\xc3\xa5benstilstand tilvejebragt, som dog atter br\xc3\xb8des 4 dage senere, hvor efter nye stormfors\xc3\xb8g gjordes. Stormagterne iv\xc3\xa6rksatte da en fl\xc3\xa5dedemonstration mod Montenegro, hvad der bevirkede, at serberne drog bort. Imidlertid var f\xc3\xa6stningens kommandant Hassan Riza Pasha blevet myrdet. Essad Pasha overtog kommandoen, og sk\xc3\xb8nt han endnu r\xc3\xa5dede over 26.000 mand, kapitulerede han den 23. april. Kong Nikolaus m\xc3\xa5tte dog atter r\xc3\xb8mme byen i begyndelsen af maj, og den blev s\xc3\xa5 besat af stormagterne. Montenegrinernes tab havde mindst udgjort 10.000 mand.\n_START_SECTION_\nV\xc3\xa5benstilstand\n_START_PARAGRAPH_\nV\xc3\xa5benstilstanden af 3. december afsluttede forel\xc3\xb8big fjendtlighederne, af hvilke endnu m\xc3\xa5 omtales, at 7. division, som var kommet for sent til Saloniki, p\xc3\xa5 gr\xc3\xa6ske fart\xc3\xb8jer fra Saloniki f\xc3\xb8rtes til Dede-Agac. En del af 2. division under general Genev havde med held opereret mod tyrkerne i Kirdsjaly og tvunget dem tilbage til Feredsjik, og underst\xc3\xb8ttet af en rytterbrigade tvang han den 28. november 10.000 mand under Javer Pasha til at kapitulere ved Merkumli, hvorved den vigtige jernbanelinje Seres-Demotika og hele kyststr\xc3\xa6kningen mod Det \xc3\xa6g\xc3\xa6iske Hav kom i bulgarsk besiddelse, da en brigade af 2. division var n\xc3\xa5et frem til Kavala. 2. og 7. division samledes der efter ved Demotika for at anvendes mod halv\xc3\xb8en Gallipoli. _NEWLINE_Den afsluttede v\xc3\xa5benstilstand, som ikke tiltr\xc3\xa5dtes af Gr\xc3\xa6kenland og Montenegro, var kommet i stand ved tryk fra stormagternes side, og den 16. december \xc3\xa5bnedes en konferencen i London, hvor repr\xc3\xa6sentanter for disse og de krigsf\xc3\xb8rende m\xc3\xb8dtes. Disses krav var store og enighed ikke til at opn\xc3\xa5. Den 18. januar forlangte dog stormagterne, at Tyrkiet skulle opgive Adrianopel, hvad det 22. januar gik ind p\xc3\xa5, men dagen efter blev storvesir Kiamil styrtet og Nazim Pasha myrdet af Enver Rey, hvor efter det ung-tyrkiske parti kom til magten og Isset Pasha blev krigsminister. Den 28. januar opl\xc3\xb8ste konferencen sig, og fra 3. februar begyndte fjendtlighederne p\xc3\xa5 ny, sk\xc3\xb8nt Tyrkiet kun var lidet forberedt p\xc3\xa5 at f\xc3\xb8re et offensivt felttog.\n_START_SECTION_\nNye felttog og den endegyldige fred\n_START_PARAGRAPH_\nUnder v\xc3\xa5benstilstanden havde Bulgarien organiseret sine stridskr\xc3\xa6fter og bef\xc3\xa6stet sin stilling foran Tschataldscha, i alt 132.000 mand, desuden var dannet en 4. arm\xc3\xa9 under general Kovatschev p\xc3\xa5 3 divisioner, i alt 50.000 mand, som var leddelt i to grupper ved Demotika og Bulair. Hovedopgaven blev at erobre Adrianopel, som under v\xc3\xa5benstilstanden ikke havde m\xc3\xa5ttet provianteres. Til st\xc3\xb8rre offensive foretagender manglede den forn\xc3\xb8dne kraft. Dog angreb grupperne ved Bulair den 4. og 5. februar Fachri Pasha, som holdt landtungen besat med 25.000 mand og 60 kanoner, men angrebet blev sl\xc3\xa5et tilbage.<ref name="Salm 569"> Imidlertid havde Izzet Pasha anordnet, at der skulle g\xc3\xb8res et fors\xc3\xb8g p\xc3\xa5 at unds\xc3\xa6tte Adrianopel. Mens to divisioner den 8. februar havde at angribe fra Bulair, skulle X arm\xc3\xa9korps under Hurschid Pasha og med 35.000 mand p\xc3\xa5 20 st\xc3\xb8rre dampere under fl\xc3\xa5dens beskyttelse samme dag lands\xc3\xa6ttes ved Sarhoj. Det lykkedes at udskibe 2 regimenter, som fordrev bulgarerne, men da den h\xc3\xb8jre division ved Bulair ikke havde kunnet vinde frem, og venstre division ikke opn\xc3\xa5ede forbindelse med X arm\xc3\xa9korps, blev offensiven opgivet og X arm\xc3\xa9korps den 10. februar atter indskibet. Senere fandt kun mindre landgange sted, og da 1. arm\xc3\xa9 fra Tschataldscha var trukket tilbage til Ergene, mens X arm\xc3\xa9korps havde forst\xc3\xa6rket den tyrkiske stillings bes\xc3\xa6tning, gik denne noget frem, hvorved i tiden fra 29. marts til 14. april en del resultatl\xc3\xb8se kampe fandt sted._NEWLINE_Adrianopel belejredes af 72.000 bulgarer og 25.000 serbere, idet allerede den 3. februar om aftenen beskydningen genoptoges. Hidtil havde man f\xc3\xb8rt hovedangrebet mod byens vestfront af hensyn til jernbanen, men nu besluttedes det at rette det imod nord\xc3\xb8stfronten p\xc3\xa5 en str\xc3\xa6kning af 5,5\xc2\xa0km, til trods for de vanskelige kommunikationsforhold. Efter 20 dages forl\xc3\xb8b var omkring 130 stk. belejrings-skyts med en forsyning af 500 skud pr piece bragte i batteri, og deres virkning var indtil den 23. marts s\xc3\xa5 stor, at der kunne t\xc3\xa6nkes p\xc3\xa5 et storml\xc3\xb8b. Flyvemaskiner, hvoraf 32 var anskaffede, men kun 8 kom til anvendelse, havde udf\xc3\xb8rt gode rekognosceringer, under hvilke dog nogle flyvere blev skudt ned. Fors\xc3\xb8get med bombekastning blev ganske resultatl\xc3\xb8st. Stormen p\xc3\xa5 den fremskudte stilling p\xc3\xa5 f\xc3\xa6stningens \xc3\xb8stfront fastsattes til natten mellem den 24. og 25. marts, hvortil 6 brigader bestemtes, men ogs\xc3\xa5 hele den \xc3\xb8vrige omkreds skulde angribes. Foretagendet lykkedes over al forventning, og desuden opn\xc3\xa5ede serberne betydelige fordele p\xc3\xa5 nordvestfronten. Det besluttedes derfor at arbejde sig videre frem mod de indre v\xc3\xa6rker. Natten mellem den 25. og 26. marts tilintetgjordes pigtr\xc3\xa5dshindringen foran disse 3 \xc3\xa5bninger og fandt et sidste storml\xc3\xb8b sted med det resultat, at f\xc3\xa6stningen om morgenen var erobret med et offer af 5.000 bulgarer og 2.000 serbere. Tabet under hele belejringen 12.000 bulgarer, 3.000 serbere. I f\xc3\xa6stninger fandtes 50.000 tyrkere og henved 600 kanoner._NEWLINE_Da nu gr\xc3\xa6kerne den 6. marts havde erobret Janina, Skutaris fald stod for d\xc3\xb8ren og Tyrkiet ingen fordele havde opn\xc3\xa5et, var dette villig til at slutte en v\xc3\xa5benstilstand med Bulgarien. Den kom i stand den 16. april og tiltr\xc3\xa5dtes af Gr\xc3\xa6kenland og Serbien, mens den endelige fred afsluttedes 30. maj i London, ved hvilken Tyrkiet m\xc3\xa5tte bringe store ofre og kun beholdt en ringe del af Thrakien.'